Høvik menighetsråds årsmelding for 2023



# Innhold:

[Innhold: 2](#_Toc161920113)

[Innledning 3](#_Toc161920114)

[Menighetens årsregnskap 2023: 4](#_Toc161920115)

[Budsjett 2024 8](#_Toc161920116)

[Høvik kirke 125 år i 2023! 9](#_Toc161920117)

[Menighetspedagog Sigrid Eline Andersen: 9](#_Toc161920118)

[Trosopplæring 9](#_Toc161920119)

[Middag for alle 9](#_Toc161920120)

[Småbarnssang 9](#_Toc161920121)

[Åpent hus 9](#_Toc161920122)

[Superkids 9](#_Toc161920123)

[Sokneprest Trygve Rø: 10](#_Toc161920124)

[Kateket Nina Engen: Årsmelding fra kateketen 2023 12](#_Toc161920125)

[Barnehage og kirkeskole 12](#_Toc161920126)

[Konfirmantarbeid 12](#_Toc161920127)

[Ledertrening 12](#_Toc161920128)

[Dugnad 12](#_Toc161920129)

[Diakoni og misjon 2023 12](#_Toc161920130)

[Årsmelding fra kantor Thröstur Eiriksson 13](#_Toc161920131)

[Gudstjenestearbeidet 13](#_Toc161920132)

[Bærum Bachkor 13](#_Toc161920133)

[Konserter 13](#_Toc161920134)

[Instrumenter 14](#_Toc161920135)

[Årsmelding fra Høvik Ungdomssenter 14](#_Toc161920136)

[Ansatte i Høvik menighet i 2023: 15](#_Toc161920137)

# Innledning

Innledning

Høvik menighetsråd legger med dette fram sin årsmelding.

2023 har vært et år hvor Høvik kirkes 125 års jubileum har preget mye av aktiviteten. En spesiell takk til jubileumskomiteen som planla og gjennomførte jubileumsprogrammet. Vi vil også takke alle frivillige som gjennom året har vært med å bidra til at aktivitetene våre har blitt gjennomført og barn, ungdom og voksne har kunnet glede seg over meningsfulle arrangement og fellesskap.

Når det gjelder de enkelte aktivitetene, viser vi til den enkelte ansatts rapport. Men generelt er det en økning i oppslutning både om aktiviteter og kirkelige handlinger. I 2023 var det også valg på nytt menighetsråd og nytt bispedømmeråd. Oppslutningen om valget var laber. Det var lagt til rette for digitalt valg og mange benyttet seg av dette. Men det fysiske frammøte var dårlig. Det kan være mange årsaker til dette, men en forklaring er at lokalene kirkevalget var plassert i var på lite synlige steder og mange fant ikke fram. Det var også lagt opp til færre muligheter for å forhåndsstemme lokalt (i kirken og menighetshuset). Det var heller ingen nasjonale stridstema som kunne mobilisere folk.

Økonomien i menigheten er god. Vi har utleieavtale med biblioteket i menighetshuset og med Hynion for leie av tomt. Vi har også utleie av kirken til konserter. I 2023 startet arbeidet med å få lyssatt glassmaleriene fra utsiden og forbedre lysforholdene i og rundt kirken. Dette er et krevende arbeid siden det må ha godkjenning fra mange instanser. Det vil også medføre store kostnader.

Menighetsrådet har hatt 8 møter og behandlet 68 saker. Fram til 2.11.2023 besto Høvik menighetsråd av: Per Holdø, Kristin Fossheim, Kristoffer Steinbø, Marianne Narum-Hanssen, Torkel Djønne, Bill Spade, Inger Lise Lerø, Espen Kløw, Anne Nordal Broen, Kari Wold Hauge og Reidun Ask. Vi takker for innsatsen. På tross av dårlig oppslutning om valget, fikk vi valgt inn gode og engasjerte folk i menighetsrådet. Fra 2.11.2023 består Høvik menighetsråd de neste fire årene av: Inger Lise Lerø (leder), Bitte Kvadsheim (nestleder), Jon Andreas Sletteberg (fellesrådsrepresentant), Mariann Solberg Lindtjørn (vara fellesrådsrepresentant), Andrine Romnæs, Ole Michael Bjørndal, Anne Nordal Broen, Live Fyrand, Bill Spade og Guro Krokann. Sokneprest Trygve Rø er også medlem av rådet.

For Høvik menighetsråd

Inger Lise Lerø

# Menighetens årsregnskap 2023:

Et bilde som inneholder tekst, skjermbilde, meny, nummer

Automatisk generert beskrivelse

Et bilde som inneholder tekst, skjermbilde, håndskrift, Font

Automatisk generert beskrivelse

Et bilde som inneholder tekst, dokument, meny, skjermbilde

Automatisk generert beskrivelse

Et bilde som inneholder tekst, kvittering, skjermbilde, Parallell

Automatisk generert beskrivelse

# Budsjett 2024

Et bilde som inneholder tekst, skjermbilde, programvare, Nettsted

Automatisk generert beskrivelse

# Høvik kirke 125 år i 2023!

Høvik kirke ble innviet 31. mars 1898. 125-årsjubileet ble markert gjennom hele 2023 med gudstjenester, konserter, utstillinger og andre kulturarrangementer. Menighetsrådet satte ned en jubileumskomité bestående av Torkel Djønne, Marianne Torp Narum-Hanssen og Kristin Fossheim fra menighetsrådet, Thrøstur Eiriksson og Ingeborg Holberg Heggen fra staben og Bitte Kvadsheim som var frivillig. Komiteen jobbet sammen gjennom hele året.

Vi hadde en jubileumsuke 16.-23. april 2023 som startet med en stor og høytidelig gudstjeneste og ble avsluttet med gudstjeneste for store og små. Gjennom uken hadde vi en rekke arrangementer for små og store. Lørdagen var det folkefest på kirkebakken med Norges største hoppeslott – til fryd og glede for barn og ungdom! Siste uken i kirkeåret hadde vi en ny jubileumsuke, hvor vi samlet noen arrangementer for barn, unge og voksne og avsluttet med julegrantenning siste lørdagen i kirkeåret og gudstjeneste første søndag i advent med avtakking av jubileumskomiteen og starten på et nytt kirkeår.

I løpet av året ga vi ut ett jubileumsblad, og ett blad om glassmaleriene i Høvik kirke.

For jubileumskomiteen

Kapellan Ingeborg Holberg Heggen

## Menighetspedagog Sigrid Eline Andersen:

Trosopplæring

I 2023 har mesteparten av trosopplæringstiltakene gjennom året blitt gjennomført. I løpet av 2023 har det derfor vært babysang, Krøllesamling med 2-åringene, Fisketur med 3-åringene, Utdeling av bok til 4-åringene, Prinsen av Egypt med 7-åringene, Tårnagent med 8-åringene og tårnagentklubb, Påskemysteriet med 9-åringene, og Lys våken PLUSS med 12-åringene.

## Middag for alle

Middag for alle på torsdager begynte i januar 2023, og har etter det gjennomført et vanlig år. Det har vært stigende og stabilt oppmøte gjennom året. Vi avsluttet vårsemesteret med grilling og god stemning, og før jul avsluttet vi med stor grøtfest og samling i kirken med “Fortellingen om det lille orgelhuset”.

Småbarnssang

Småbarnssangen har fulgt Middag for alle når det kommer til antall ganger gjennom året. I høst har vi hatt mye moro med sang, lek, spill på instrumenter og såpebobler. Det har vært et jevnt og økende oppmøte.

## Åpent hus

I forbindelse med planleggingsdagen i barnehagene i mai og oktober hadde vi åpent hus. Folk kunne komme og steke vafler, prate og være med på småbarnssang. Det var også lesestund på biblioteket for de som ønsket å bli med på det. Det var godt oppmøte og en hyggelig dag på menighetshuset.

Superkids

SuperKids har hatt et normalt øvingsår. Koret har økt kraftig i antall medlemmer det siste året. Noe som har resultert i at koret nå er delt i to på øvingsdagene. 1. og 2. trinn øver sammen, og 3. og 4. trinn øver sammen. På den måten er det lettere å møte og tilrettelegge for alle barna som kommer. Øvingene er fylt med sang og lek.

SuperKids sang på jubileumsgudstjeneste i april, gudstjeneste i juni og oktober. De sang også på julegrantenning i november og på julaften. I forbindelse med øving til gudstjeneste i juni tok vi også en velfortjent tur til trampolineparken RUSH.

# Sokneprest Trygve Rø:

Gudstjenester og kirkelige handlinger 2023.

I 2023 var, takk og pris, koronaepidemien med alle sine restriksjoner for gudstjenester og samlinger historie. Vi var i normalt gjenge igjen, men erfarer at det tar tid å jobbe oss tilbake til normal drift fra før 2020.

Statistikk.

Statistikk over gudstjenestelivet samt oversikt over inn- og utmeldte, døpte, konfirmerte, vigsler og gravferder.

|  | 2018 | 2019 | 2020 | 2021 | 2022 | 2023 |  |
| --- | --- | --- | --- | --- | --- | --- | --- |
| Innmeldte | 9 | 13 | 12 | 9 | 11 | 10 |  |
| Utmeldte | 43 | 75 | 55 | 64 | 66 | 53 |  |
| Døpte | 76 | 85 | 65 | 82 | 60 | 74 |  |
| Konfirmerte | 89 | 86 | 82 | 100 | 76 | 89 |  |
| Vielser | 13 | 9 | 8 | 4 | 7 | 11 |  |
| Gravferder | 124 | 115 | 112 | 100 | 101 | 118 |  |
| Gudst. på søn- og helligdager | 76 | 71 | 55 | 52 | 69 | 67 |  |
| Deltakere | 7390 | 7711 | 3233 | 2488 | 5507 | 6321 |  |
| Gj. snitt pr gt | 97 | 108 | 59 | 48 | 80 | 94 |  |
| Andre gudstjenester | 54 | 23 | 15 | 24 | 21 | 16 |  |
| Deltakere | 5065 | 4125 | 1554 | 1945 | 3120 | 3676 |  |
| Gj. snitt pr gt | 93 | 179 | 104 | 81 | 149 | 230 |  |
| Nattverd-deltakere totalt | 2262 | 3007 | 1313 | 538 | 1669 | 1440 |  |
| Gj. Snitt | 38 | 51 | 44 | 41 | 44 | 45 |  |
| Bhg og skolegt | 8 | 8 | 0 | 2 | 8 | 8 |  |
| Deltakere | 2563 | 2224 | 0 | 136 | 1527 | 1788 |  |
| Konserter | 22 | 18 | 1 | 11 | 20 | 25 |  |
| Deltakere | 3469 | 2561 | 49 | 857 | 2810 | 3148 |  |
| Kirkeoffer | 255 452 | 268 815 | 122 738 | 107 452 | 235 137 | 258476 |  |
| Derav til eget arbeid | 157 276 | 157 114 | 90 169 | 79 004 | 152 051 | 175177 |  |
| Givertjeneste | 109 486 | 132 326 | 94 000 | 83 100 | 56000 | 60985 |  |
| Innsamlet til egen virksomhet | 266 762 | 289 440 | 184 169 | 149 899 | 208 051 | 182797 |  |
| Andre innsamlinger | 270 198 | 161 957 | 54 464 | 152 899 | 94 664 | 188401 |  |
| Totalt samlet inn | 631 700 | 563 098 | 271 222 | 343 451 | 385 801 | 507862 |  |
| Andel av offer til egen virksomhet | 62 % | 58 % | 73 % | 74 % | 65 % | 68 % |  |

Prester i menigheten

Fram til 31/7-23 var kapellan Ingeborg Heggen Holberg vikar for sokneprest Trygve Rø. Han startet opp igjen sin tjeneste i Høvik menighet etter permisjon, 1/8-23. I perioden 1/1-23 – 1/5-23 var Marita Bjørke Odland vikarprest i menigheten. På forsommeren var det ikke satt inn vikar i stillingen som kapellan.

Hovedgudstjenestene

Årets gudstjenester med høymesser, messer/gudstjenester for små og store og dåpsgudstjenester har vært en videreføring av vårt gudstjenestesliv fra før pandemien. Stab har arbeidet særlig med utvikling av liturgier for gudstjenestene for familier, barn og unge.

Vi hadde også dette året et spennende faste- og påskeprogram sammen med Fornebulandet menighet. I Høvik kirke hadde vi askeonsdagsmesse i fastetiden, palmesøndag, Skjærtorsdagsmesse, Langfredagsgudstjeneste og høytidsgudstjeneste på påskedag.

Våren 23 har vi igjen hatt konfirmanter som medliturger. Vi har en stabil medliturggruppe som har hatt et møte med praksisrefleksjon Kirkekaffegruppen har organisert kirkekaffe, som er godt besøkt, etter søndagens gudstjenester.

Egne dåpsgudstjenester

Også i år har vi fulgt praksis med tilbud om dåp i hovedgudstjenesten. Utover det har vi hatt 5 egne dåpsgudstjenester lagt til klokken 13.

Dåpstallet for 2023 viser at antall dåp er på vei opp etter koronaepidemien.

Konfirmasjonsgudstjenestene og konfirmantarbeid

Høsten 23 hadde vi 6 gudstjenester, lørdagene er de mest populære dagene. Noe som gjør at vi kan åpne søndagens gudstjeneste for alle.

Institusjonsgudstjenester/samlinger, vigsler og bisettelser

Det er utarbeidet tjenesteplaner for samtlige prester i parmenighetene Fornebulandet og Høvik med tanke på vigsler og bisettelser samt gjennomføringen av institusjonsgudstjenester hver annen uke på Stabekk Helsetun; Stabekktunet sykehjem, og Solvik sykehjem. På Stabekk Hospice er det hver annen uke «Stille time» med samtalemulighet. Diakon Ellen, Sokneprest Trygve og ulike vikarer har fulgt opp institusjonene i 2023.

Vigselstallet er stigende i forhold til de siste årene. Det var 11 vigsler av tilhørende i vårt sokn i 2023.

Det har vært 118 gravferder for avdøde som var tilhørende vårt sokn. Dette er en økning på 17 i forhold til fjoråret. I tillegg er det også noen gravferder fra Høvik kirke for avdøde som ikke sokner til Høvik menighet.

# Kateket Nina Engen: Årsmelding fra kateketen 2023

Barnehage og kirkeskole  
Blommenholm, Høvik verk, Montessoriskolen og Løkeberg deltok nå som vanlig på skolegudstjenestene. Høvik barneskole vil ikke lenger ha skolegudstjeneste før jul. Ungdomsskolen Ramstad har blitt så stor at de må ha to gudstjenester for å få alle med.

I forbindelse med 125-års jubileet inviterte vi til kirkebesøk og fikk besøk av 3. og 4. trinnet fra Høvik skole. De kom klassevis så det ble 6 klasser til sammen. Fra Blommenholm kom det 2 klasser på 4.trinnet.

Før påske inviterte vi barnehagene til kirkebesøk, og to barnehager kom. Vi fortalte påskehistorien og barna ble fordelt i grupper og lagde en påskedag hver i Lego.

I desember hadde vi tre barnehagesamlinger for 8 barnehager, i tillegg var det en som måtte melde avbud samme dag pga. sykdom.

Pilegrimsvandringene fra Haslum kirke og over til Lommedalen for 6. klassene gikk som vanlig i år.

Konfirmantarbeid   
90 ble konfirmert hos oss dette året. 11 deltok på miksopplegget sammen med konfirmanter fra andre menigheter. Vi hadde ikke noen konfirmanter på tilrettelagt opplegg i år. 5 konfirmanter valgte av ulike grunner å jobbe med konfirmantbok, da leser de noen kapitler i boken Korsvei og svarer på noen spørsmål. 75 av årets konfirmanter ble med på leir.

Utfordring: Å reklamere bedre for konfirmantopplegget. Vi kan nå bare sende ut info og brosjyrer til våre døpte medlemmer og ingen andre.

Ledertrening  
Vi hadde med oss 30 ledere på årets konfirmantleir i tillegg til oss i staben. Aldersmessig er de fra 16-30 år. Vi er heldige og har flere unge voksne over 20 år som gjør en utrolig god jobb og de er gode forbilder for yngre ledere og konfirmanter.

HULK - Høvik Ungdomssenters Leder Kurs

Kurset er i to deler: 4 samlinger på høsten og en helg og tre samlinger på våren. 13 fullførte kurset på våren og på høsten var det 22 ungdommer som startet opp. Torkel Djønne og jeg leder kurset og har med 5 frivillige på deler av opplegget.

Fjorårets utfordring: Vi har den samme utfordringen i år som i fjor: å få med HULKerne videre inn i konfirmantarbeidet.

Dugnad   
Årets hagedugnad ble delt i to, en runde i mai og en i juni. Det ble ryddet ute og inne, klippet ned busker og luket ugress. I november hadde vi dugnad inne og da ble alle lampekuplene vasket.

Diakoni og misjon 2023

Siden Ellen er sykemeldt er det kateketen som har lagt inn noen justeringer fra året før.

Gå-gruppe med lunsj for de mellom 60 og 70 år, på Henie Onstad seniorsenter.

Operakafe i menighetshuset med 5 diakonale frivillige til rigging og servering. I 2023 ble det gjennomført en operakafe.

Andakter på Solvik sykehjem annen hver uke.

Kirkekaffe på søndager driftes av frivillige til glede for mange.

Åpen bibelgruppe for eldre på Seniorsenteret annen hver fredag med 8 – 9 trofaste deltakere som studerer kommende søndags bibeltekster.

Mange sjelesorgssamtaler ansikt til ansikt med mennesker.

Misjonsprosjektet vårt i Liberia gjennom Misjonsalliansen ble opprettholdt. Vi støttet et fadderbarn, sanitæranlegg på skole og rent vann til landsbyer

Diakonen deltok på gudstjeneste Allehelgensdag dag i Ord og toner.

Frivillighetsutvalget har utviklet strategier for frivilligheten og var med å arrangere frivillighetsdag i oktober.

Diakonen har deltatt på mange middager for alle i høstsemesteret. Flere eldre og ensomme kommer - ikke bare småbarnsfamilier.

Vaffelkafe på 1. tirsdag i måneden. Kafeen ble driftet av 5 - 6 frivillige.

# Årsmelding fra kantor Thröstur Eiriksson

Den kirkemusikalske virksomheten i menigheten ble sterkt preget av at det var et jubileumsår, med mye musikk i gudstjenestene, konserter, salmekveld og andre arrangementer med musikk.

Gudstjenestearbeidet

Vi har hatt et allsidig gudstjenestetilbud, med ekstra musikkinnslag når det har vært mulighet for det. Medlemmer av Bærum Bachkor bidro ved alle konfirmasjonsgudstjenestene, på høytidsdagene og ved flere av jubileumsarrangementene. Hele koret bidro, tradisjonen tro, på askeonsdag og ved festgudstjenesten første søndag i advent. Kantor har akkompagnert SuperKids og solister når det har vært behov for det.

## Bærum Bachkor

Koret har fått godt tilsig av nye medlemmer og teller nå rundt 30 medlemmer. Koret holdt fire konserter i 2023, med fremføringen av Bachs messe i h-moll som det største prosjektet. Et krevende prosjekt, både musikalsk og økonomisk, men svært givende. Dette var korets hovedmarkering av kirkejubileet. I tillegg holdt koret en sommerkonsert i juni, konsert med engelsk program i oktober og julekonsert med bl.a. Brittens *Ceremony of Carols* i desember. Konsertene var godt besøkt, med rundt 800 publikummere til sammen.

Konserter

Det ble et aktivt konsertår, med 13 egne konserter og 12 eksterne. Av våre egne konserter var det én ved Ten Sing, fire ved Bærum Bachkor og tre som orgelkonserter ved kantor Thröstur Eiriksson. Dessuten konserter der menigheten var arrangør eller medarrangør. Her bør spesielt fremheves det gode samarbeidet med Bærum kommunale musikk- og kulturskole. Konsertene setter oss i kontakt med mange mennesker og skaper godt samarbeid i lokalmiljøet. Mange ønsker å ha konserter i Høvik kirke og ved flere tilfeller har vi kunnet tilby kirken til redusert leie mot at musikere stiller opp for oss. Kantor medvirket også ved noen av de eksterne konsertene, sammen med lokale kor.

Instrumenter

Kantor har ansvar for å koordinere vedlikeholdet av menighetens instrumenter. Vi nyter godt av at hovedorgelet fikk et omfattende vedlikehold og oppgradering i 2021, med god oppfølging av orgelbygger Marius Lyngø gjennom årlig service. Løpende vedlikehold, som stemming av rørstemmer m.m., tar kantor seg av, samt stemming av orgelpositivet, som brukes jevnlig ved gudstjenester og konserter. Menigheten har avtale med pianostemmer Renee Ingeberg om stemming av våre instrumenter. Steinwayflygelet i kirken er et kvalitetsinstrument, men noe slitt etter mange års bruk.

# Årsmelding fra Høvik Ungdomssenter

Høvik Ungdomssenter, også kalt HUS, har som formål å drive ungdomsarbeidet i Høvik menighet. Vi driver i stor grad med bevisst miljøbygging blant ungdom og tilbyr blant annet ledertrening på ulike nivåer. Faste ukentlige aktiviteter er Ten Sing med middag på tirsdager, nå fra 17.00-21.00, i tillegg til HUS i kjelleren fra 18-21 på onsdager. Ungdomsarbeidet hadde en liten nedgang på høsten, mye grunnet at flere av den eldre generasjonen har reist videre til studier, og andre er begynt i jobb. Det har også kommet noen nye til.

Ten Sing øvelsen er under konstant endring med tanke på innhold, av den grunn at det er stor utskifting i ungdomsmiljøet. Vi har fortsatt middag før øvelsen begynner, og leker når middagen er ferdig. Øvelsen er som regel delt opp i kor og gruppedelt tid, men hva gruppedelt-tiden brukes til varierer mye. Øvelsen avsluttes som vanlig med skumrings og synging i kirken, med Ungdomsarbeider Jakob Dahle på Piano.

HUS på onsdager er blitt en paraply for alle aktiviteter som kan gjøres på onsdagene. i 2023 har det vært samling for det meste i menighetshusets kjeller, med brettspill og andre underholdende aktiviteter. Det har også blitt arrangert kino i ungdomsrommet. Mot sommeren hadde vi noen dager med sporty med f.eks. volleyball, eller frisbee-golf på Kalvøya. Vi har sett det an på været, og informert ungdommen gjennom våre kanaler, og bistått med kjøring hvis noen ikke har fått med seg endring av plassering.

Vi hadde våre årlige aktiviteter som påskeleir på Hjartdal Fjellstoge (Full leir) og sommerkonsert med sommeravslutning og semesterplanlegging.

I år hadde vi et hyggelig nyttårsball som ble arrangert av ungdommene selv med hjelp fra staben.

Høsten 2023 brukte vi til å forberede oss til å sette opp Ten Sing Konsert til julen igjen. Vi var også med på Pysj-Cup. Det ble arrangert en strålende høstleir i 2023 hvor flere nye ungdommer var med og ble en del av miljøet. Nytt av året var at leiren gikk siste del av høstferien, så vi skulle unngå kollisjon med 10.klasses tur med “hvite busser”. Dette gjorde at noen av årets konfirmanter kunne være med på første leir etter sin konfirmasjon. Dette var veldig vellykket og er noe vi kommer til å videreføre.

Utenom dette er HUS med som ledere på konfleir om sommeren, vi sender ungdommene våre på LiV-Basic kurs og Ten Sing seminar i regi av KFUK-KFUM, og bidrar ellers i HULK-arbeidet og Trosopplæringsarbeidet i menigheten. I 2023 har vi ligget på i snitt 45 medlemmer, hvor ca. 25 er aktive ukentlig.

Høsten 2023 ble det noen endringer på ansattesiden i ungdomsarbeidet da Torkel Djønne fikk permisjon fra 60% av sin stilling for å ta en master i sosialt arbeid. Dette gjorde at Markus Berg fikk 15%, Jakob Dahle gikk opp til 25% fra sine tidligere 20%, og Mette Bråstad Branndal fikk 20%.

Høvik Ungdomssenter har et eget styre som velges i starten av høstsemesteret. Siste halvdelen av 2023 har styret bestått av:

Styreleder: Madeleine Langberg

Nestleder: Nina Theresa Næss

PR-ansvarlig: Jesper Bjertnæs

Teknikk og Kiosk ansvarlig: Sven Alker

# Ansatte i Høvik menighet i 2023:

Birgit Johanne Wirgenes Kirkeforvalter/ Daglig leder 50% i Høvik (+50% i Fornebulandet)

Trygve Rø Sokneprest 100% (permisjon, tilbake 1.august)

Ingeborg Holberg Heggen Sokneprest 100% til 31. juli

Kapellan 100% fra 1.08 )

Ellen Kristin Haave Diakon 100%

Thröstur Eiriksson Kantor 100%

Nina Margret Engen Kateket 100%

Sigrid Eline Andersen Menighetspedagog 100%

Torkel Djønne Ungdomsleder 100%

(har 60% permisjon pga studier)

Mette Braastad Brandal Ungdomsleder 20% for Torkel Djønne

Markus Dahr Berg Ungdomsleder 20% for Torkel Djønne

Jakob Dahle Ungdomsarbeider 20%

Marte Brenne Sekretær 20% i Høvik (100% stilling i KfiB)

**Kirketjenere ansatt på timebasis:**

Nina Næss

Nora Næss

Sondre Sten

Sindre Haugseth Jensen

**Det innkalles til årsmøte i Høvik menighet**

**Søndag 14. april 2024 etter gudstjenesten (ca. 12.30).**

* Årsmeldingen gjennomgås og det inviteres til samtale
* Sokneprest Trygve Rø innleder om statistikk
* Menighetsforvalter Birgit Wirgenes innleder om økonomi
* Menighetsrådsleder Inger Lise Lerø informerer om menighetsrådets planer fremover.

Velkommen